یاشادیغیمیز چاغدا دونیا منی دوشونه بیلمیر. دونیانین دوشونه بیلمهدیـیی مندن آسیلیدیر یوخسا اوندان بیلمیرم. دونیا منی دوشونمهدیـییندن اؤترو من ده دونیانی دوشونمکدن چکیلیرم. من دئییرم دوشونسون، دوشونمور جهنمه-گؤرا. نهقدر بو دونیایا فیکیرلشیرم داها چوخ سینیرلنیرم. هر دن ده سؤز گلیشی بیر سؤز آتیرام، بلکه منی دوشونه بیله، دوشونمور کی هئچ داها چوخ کوسور. من محبتلی سؤزدن باشقا بیر سؤز دانیشمیرام!. دئییبلر "محبتدن مرض اسگیکدیر" دوز دئییبلر. ایکی الیمی بالا بولاییب سوخورام بوغازینا، دئییر سن منی بوغماق ایستیییرسن.
هر گون سووشور دونیا داها چوخ مندن اوزاقلاشیر، مندن اوزاقلاشماقدان سینیرلنیرم. نئچه گون دیر اؤز-اؤزومه دوشونورم، من دونیانی دوشوندویوم اوچون قرار دئییل دونیا دا منی دوشونه. دونیانی راحات بوراخیرام بیر آز دینجلسین. دونیاکی منی دوشونمویهجک من باری دونیانی دوشونوم. ال-قولونا دولاشماییم. اؤزوم اوچون اولمالی اولسا دا دونیانی دونیا کیمی دوشونمک قرارینا گلیرم. دوشونه بیلهجهییمی بیلمیرم! صاباحلاری گؤزلویورم دونیانی دونیا کیمی دوشونمک اوچون.
azb_Arab azb_Arab